
Mougeotia sp. megjelenése és tömegprodukciója nagy, mély tavakban

Az utóbbi évtizedekben jelentősen megnőtt a Mougeotia sp. fonalas zöldalga jelentősége a planktonban egyes Alpok környéki mély tó esetében (Genfi-tó, Garda-tó, Maggiore-tó), de hasonló jelenség figyelhető meg a szubtrópusi Kinneret-tóban (Izrael) is. Az algák tömeges elszaporodásának kiváltója lehet a fitoplankton elterjedését befolyásoló főbb környezeti paraméterek kedvező interakciója. Ezek a hőmérséklet, fényintenzitás, a víztest keveredési sajátosságai és a növényi tápanyagok.
Munkám célja annak vizsgálata, hogy ezen környezeti paraméterek hogyan hatnak a Mougeotia sp. szezonális és hosszú távú mintázatára a vizsgált tavakban.
Munkám során:
i) morfológiai vizsgálatokat végeztem a Genfi-tó fitoplankton mintáiból származó Mougeotia sp. sejteken és összevetettem a Garda-, Maggiore-, Kinneret-tó adataival,
ii) meghatároztam mind a fő környezeti paraméterek, mind a Mougeotia spp. szezonális és hosszú távú eloszlását,
iii) meghatároztam a faj ökológiai preferendumát,
iv) végül többváltozós statisztikai analízis (diszkriminancia analízis) segítségével összehasonlítottam a különböző Mougeotia spp. abundanciával jellemezhető éveket a környezeti paraméterek értékei alapján.
Eredményeim és előző tanulmányok alapján elmondható, hogy a Mougeotia egyre gyakoribb és intenzívebb megjelenése kapcsolatba hozható a vizsgált tavak esetében zajló vagy már lezajlott foszforterhelés intenzív csökkenésével. A vizsgált környezeti paraméterek alapján elkülöníthetőek egymástól a magas Mougeotia abundanciával jellemezhető évek az alacsony Mougeotia abundanciát mutatóéktól. Az egyes környezeti faktorok jelentősége eltért az egyes tavak esetében; a geomorfológiailag hasonló tavaknál a környezeti paraméterek jelentőségében nagyobb volt a hasonlóság.



